На основу члана 31. став 3. Закона о музејској делатности ("Службени гласник РС", бр. 35/21 и 96/21),

Министар културе и информисања доноси

**ПРАВИЛНИК**
**О САДРЖАЈУ И НАЧИНУ ВОЂЕЊА ЕВИДЕНЦИЈЕ МУЗЕЈА РЕПУБЛИКЕ СРБИЈЕ**

**(„Службени гласник РС“, бр. 26/22)**

**Члан 1.**

Овим правилником прописује се садржај и начин вођења Евиденције музеја Републике Србије (у даљем тексту: Евиденција музеја).

 **Члан 2.**

Евиденцију музеја води министарство надлежно за послове културе (у даљем тексту: Министарство).

Евиденција музеја се води у папирном облику и електронском облику, у оквиру сопственог софтверског решења.

Евиденција музеја се води по начелима ажурности, уредности и тачности.

Подаци из Евиденције музеја су јавно доступни, а Министарство утврђује који подаци и документа из збирке исправа су ограничено доступни, у складу са законом.

Евиденција музеја се чува као трајни документ.

 **Члан 3.**

Евиденција музеја је јединствена за територију Републике Србије и води се према оснивачу, као:

1) Евиденција јавних музеја, и то:

- Евиденција централне установе са ознаком: ЕЦУ,

- Евиденција матичних музеја са ознаком: ЕММ,

- Евиденција територијално надлежних музеја са ознаком: ЕТНМ,

- Евиденција осталих јавних музеја са ознаком: ЕЈМ;

2) Евиденција приватних музеја са јединственом ознаком ЕПМ.

 **Члан 4.**

Евиденција музеја се води на основу поднетих пријава и захтева на обрасцима који су саставни део овог правилника, и то:

1) пријава података за упис у Евиденцију музеја ( Образац 1 );

2) пријава промена података за Евиденцију музеја ( Образац 2 );

3) захтев за брисање података из Евиденције музеја ( Образац 3 ).

 **Члан 5.**

Евиденција музеја садржи податке о:

1) називу музеја;

2) седишту музеја;

3) оснивачу музеја;

4) датуму оснивања;

5) пословном простору музеја - основу коришћења простора, укупној површини, намени простору по функцији коришћења;

6) матичном броју музеја;

7) пореско-идентификационом броју (ПИБ) музеја;

8) шифри и опису основне - претежне делатности музеја;

9) надлежности музеја;

10) имену и презимену директора музеја и датуму именовања;

11) укупном броју запослених;

12) броју телефона музеја;

13) адреси електронске поште музеја;

14) адреси интернет стране музеја;

15) званичном профилу музеја на друштвеним мрежама;

16) податке о поднетим доказима поднетим у прилогу Пријаве;

17) другим подацима (напомена).

 **Члан 6.**

Евиденција музеја податке из члана 5. овог правилника води по додељеном евиденционом броју и ознаци и датуму пријема.

Министарство обавештава музеј о евиденционом броју под којим је музеј уведен у Евиденцију музеја у року од осам дана.

 **Пријава података за упис у Евиденцију музеја**

 **Члан 7.**

Образац пријаве података за упис у Евиденцију музеја (Образац 1) доставља оснивач музеја у року од осам дана од оснивања.

За музеје чији је оснивач аутономна покрајина односно јединица локалне самоуправе образац из става 1. овог члана доставља надлежни орган аутономне покрајине, односно орган јединице локалне самоуправе, у складу са законом којим се уређује музејска делатност.

Правна и физичка лица и предузетници дужна су да доставе образац из става 1. овог члана у року од осам дана од оснивања музеја, у складу са законом којим се уређује музејска делатност.

 **Члан 8.**

Уз образац пријаве из члана 7. став 1. овог правилника подносилац доставља и следеће доказе:

1) решење о упису музеја у регистар;

2) документ о основу коришћења пословног простора;

3) препис листа непокретности за објекат;

4) потврда о извршеној регистрацији Пореско-идентификационог броја (ПИБ);

5) извод из регистра о разврставању делатности;

6) решење о именовању директора;

7) извод из правилника који уређује организацију и систематизацију послова о укупном броју запослених;

8) други докази од значаја за пријаву података за Евиденцију.

Докази из става 1. овог члана достављају се у оригиналу или овереној фотокопији и чувају се у збирци исправа уз образац из става 1. овог члана.

 **Промена података у Евиденцији музеја**

 **Члан 9.**

Промену података из члана 5. овог правилника у Евиденцији музеја, музеји су обавезни да пријаве у року од осам дана од дана настанка промене.

 **Члан 10.**

Уз Образац пријаве промене података за Евиденцију музеја (Образац 2) подносилац доставља и доказе којима потврђује основаност и оправданост промене података из Евиденције музеја.

Поред доказа из става 1. овог члана, у случају статусне промене музеја уз образац из става 1. овог члана подносилац доставља одлуку оснивача и образложено мишљење централне установе и матичних музеја у складу са чланом 33. став 2. Закона о музејској делатности.

Докази из ст. 1. и 2. овог члана достављају се у оригиналу или овереној фотокопији и чувају се уз збирци исправа уз образац из става 1. овог члана.

Промена података евидентира се тако што се у Евиденцији музеја означи црвеном бојом податак на који се промена односи заокруживањем податка и уношењем новог податка из обрасца из става 1. овог члана.

 **Брисање података из Евиденције музеја**

 **Члан 11.**

У случају престанка рада музеја, оснивач музеја доставља Образац захтева за брисање података из Евиденције музеја (Образац 3).

Подаци унети у Евиденцију музеја бришу се на начин да се подаци прецртавају са две паралелне хоризонталне линије црвеном бојом, а у рубрици "Напомена" црвеном бојом уписује се "видети Образац захтева за брисање података".

 **Члан 12.**

Уз образац из члана 11. став 1. овог правилника подносилац доставља и доказе којима потврђује основаност брисања података из Евиденције музеја.

Поред доказа из става 1. овог члана, у случају престанка рада музеја уз образац из става 1. овог члана подносилац доставља одлуку оснивача и образложено мишљење централне установе и матичних музеја у складу са чланом 33. став 2. Закона о музејској делатности.

Докази из ст. 1. и 2. овог члана достављају се у оригиналу или овереној фотокопији и чувају се у збирци исправа уз образац из става 1. овог члана.

 **Упис, промена и брисање података из Евиденције музеја у електронском облику**

 **Члан 13.**

Упис, промена и брисање података из Евиденције музеја у електронском облику врши се електронски о чему се сачињава трајни електронски запис.

 **Прелазна и завршна одредба**

 **Члан 14.**

За вођење Евиденције музеја у складу са одредбама овог правилника, оснивачи ће у року од три месеца од ступања на снагу овог правилника поднети Образац пријаве података за упис у Евиденцију музеја (Образац 1) за музеје основане до дана ступања на снагу овог правилника.

 **Члан 15.**

Овај правилник ступа на снагу осмог дана од дана објављивања у "Службеном гласнику Републике Србије".